CELEX: 32021D2301
Language: lt
Date: 2021-12-21 00:00:00
Title: Komisijos įgyvendinimo sprendimas (ES) 2021/2301 2021 m. gruodžio 21 d. kuriuo iš dalies keičiamas Įgyvendinimo sprendimas (ES) 2021/1073, kuriuo nustatomos ES skaitmeninio COVID pažymėjimo patikimumo užtikrinimo sistemos, nustatytos Europos Parlamento ir Tarybos reglamentu (ES) 2021/953, techninės specifikacijos ir įgyvendinimo taisyklės (Tekstas svarbus EEE)

2021 12 22   
               
               
                  LT
               
               
                  Europos Sąjungos oficialusis leidinys
               
               
                  L 458/536
               
            
         KOMISIJOS ĮGYVENDINIMO SPRENDIMAS (ES) 2021/2301
         2021 m. gruodžio 21 d.
         kuriuo iš dalies keičiamas Įgyvendinimo sprendimas (ES) 2021/1073, kuriuo nustatomos ES skaitmeninio COVID pažymėjimo patikimumo užtikrinimo sistemos, nustatytos Europos Parlamento ir Tarybos reglamentu (ES) 2021/953, techninės specifikacijos ir įgyvendinimo taisyklės
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į Europos Parlamento ir Tarybos reglamentą (ES) 2021/953 dėl sąveikiųjų COVID-19 skiepijimo, tyrimo ir persirgimo pažymėjimų (ES skaitmeninio COVID pažymėjimo) išdavimo, tikrinimo ir pripažinimo sistemos, kuria siekiama sudaryti palankesnes sąlygas asmenims laisvai judėti COVID-19 pandemijos metu (1), ypač į jo 9 straipsnio 1 dalies c punktą,
         kadangi:
         
                     (1)
                  
                  
                     Reglamentu (ES) 2021/953 sukurto ES skaitmeninio COVID pažymėjimo tikslas – įrodyti, kad asmuo paskiepytas nuo COVID-19, jo tyrimo rezultatas yra neigiamas arba jis yra persirgęs šia liga, kad pažymėjimą turintiems asmenims būtų sudarytos palankesnės sąlygos laisvai judėti COVID-19 pandemijos metu;
                  
               
                     (2)
                  
                  
                     tam, kad ES skaitmeninis COVID pažymėjimas būtų tinkamas naudoti visoje Sąjungoje, Komisija priėmė Komisijos įgyvendinimo sprendimą (ES) 2021/1073 (2), kuriuo nustatytos techninės specifikacijos ir taisyklės, kuriomis užtikrinama galimybė pildyti, saugiai išduoti ir tikrinti ES skaitmeninius COVID pažymėjimus, užtikrinama asmens duomenų apsauga, nustatoma bendra unikalaus pažymėjimo identifikatoriaus struktūra ir sudaromos sąlygos generuoti galiojantį, saugų ir sąveikų brūkšninį kodą;
                  
               
                     (3)
                  
                  
                     2021 m. lapkričio 17 d. Komisija priėmė Įgyvendinimo sprendimą (ES) 2021/2014 (3), kuriuo nustatytos vienodos Reglamento (ES) 2021/953 3 straipsnio 1 dalies a punkte nurodytų skiepijimo pažymėjimų, išduotų po skiepijimo stiprinamosiomis COVID-19 vakcinų dozėmis, pildymo taisyklės;
                  
               
                     (4)
                  
                  
                     kaip nustatyta Komisijos deleguotajame reglamente (ES) 2021/2288 (4), standartinis 270 dienų pripažinimo laikotarpis turi būti taikomas skiepijimo pažymėjimams, kuriuose nurodoma, kad užbaigtas pirminio skiepijimo kursas, nepriklausomai nuo to, ar tai vienos dozės pirminis kursas, dviejų dozių pirminis kursas arba, kaip numatyta skiepijimo valstybės narės skiepijimo strategijoje, dviejų dozių vakcinos vienos dozės pirminis kursas po ankstesnio užsikrėtimo SARS-CoV-2. Pažymėjimams, kuriuose nurodomas paskiepijimas stiprinamosiomis dozėmis arba papildomomis dozėmis, siekiant geriau apsaugoti asmenis, kurių imuninis atsakas užbaigus pirminio skiepijimo kursą buvo nepakankamas, pripažinimo laikotarpis neturi būti nustatomas. Nuorodos tame reglamente į stiprinamąsias dozes turėtų būti suprantamos kaip apimančios ir šias papildomas dozes;
                  
               
                     (5)
                  
                  
                     siekiant sudaryti sąlygas visais atvejais atskirti pažymėjimus, išduotus remiantis pirminio skiepijimo kurso užbaigimu, ir pažymėjimus, išduotus remiantis paskiepijimu stiprinamąja doze, vienodos Reglamento (ES) 2021/953 3 straipsnio 1 dalies a punkte nurodytų skiepijimo pažymėjimų pildymo taisyklės turėtų būti atitinkamai pritaikytos;
                  
               
                     (6)
                  
                  
                     valstybės narės turėtų pakartotinai išduoti pažymėjimus, išduotus remiantis kitokiomis stiprinamųjų dozių kodavimo taisyklėmis, siekdamos išvengti, kad jiems būtų taikomas standartinis 270 dienų pripažinimo laikotarpis;
                  
               
                     (7)
                  
                  
                     todėl Įgyvendinimo sprendimas (ES) 2021/1073 turėtų būti atitinkamai iš dalies pakeistas;
                  
               
                     (8)
                  
                  
                     vadovaujantis Europos Parlamento ir Tarybos reglamento (ES) 2018/1725 (5) 42 straipsnio 1 dalimi, buvo konsultuojamasi su Europos duomenų apsaugos priežiūros pareigūnu ir jis pateikė oficialias pastabas 2021 m. gruodžio 14 d.;
                  
               
                     (9)
                  
                  
                     atsižvelgiant į poreikį skubiai įgyvendinti iš dalies pakeistas ES skaitmeninio COVID pažymėjimo technines specifikacijas, šis sprendimas turėtų įsigalioti trečią dieną po jo paskelbimo Europos Sąjungos oficialiajame leidinyje;
                  
               
                     (10)
                  
                  
                     šiame sprendime nustatytos priemonės atitinka pagal Reglamento (ES) 2021/953 14 straipsnį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2021/1073 II priedas iš dalies keičiamas pagal šio sprendimo priedą.
         
         
            2 straipsnis
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2021 m. gruodžio 21 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 211, 2021 6 15, p. 1.
         
            (2)  2021 m. birželio 28 d. Komisijos įgyvendinimo sprendimas (ES) 2021/1073, kuriuo nustatomos ES skaitmeninio COVID pažymėjimo patikimumo užtikrinimo sistemos, nustatytos Europos Parlamento ir Tarybos reglamentu (ES) 2021/953, techninės specifikacijos ir įgyvendinimo taisyklės (OL L 230, 2021 6 30, p. 32).
         
            (3)  2021 m. lapkričio 17 d. Komisijos įgyvendinimo sprendimas (ES) 2021/2014, kuriuo iš dalies keičiamas Įgyvendinimo sprendimas (ES) 2021/1073, kuriuo nustatomos ES skaitmeninio COVID pažymėjimo patikimumo užtikrinimo sistemos, nustatytos Europos Parlamento ir Tarybos reglamentu (ES) 2021/953, techninės specifikacijos ir įgyvendinimo taisyklės (OL L 410, 2021 11 18, p. 180).
         
            (4)  2021 m. gruodžio 21 d. Komisijos deleguotasis reglamentas (ES) 2021/2288, kuriuo dėl skiepijimo pažymėjimų, išduotų kaip ES skaitmeninis COVID pažymėjimas, kuriuose nurodoma, kad užbaigtas pirminio skiepijimo kursas, pripažinimo laikotarpio iš dalies keičiamas Europos Parlamento ir Tarybos reglamento (ES) 2021/953 priedas (žr. šio Oficialiojo leidinio p. 459).
         
            (5)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
      
      
         
            PRIEDAS
            Įgyvendinimo sprendimo (ES) 2021/1073 II priedo 5.2 skirsnis pakeičiamas taip:
            
               „5.2.   Stiprinamosios dozės
               
               Po pirminio skiepijimo kurso paskiepijus asmenį stiprinamosiomis dozėmis, šios dozės atitinkamuose pažymėjimuose nurodomos taip:
               
                           —
                        
                        
                           2/1 reiškia, kad stiprinamoji dozė suleista po pirminio skiepijimo kurso vienos dozės vakcina arba po pirminio skiepijimo kurso, sudaryto iš vienos dviejų dozių vakcinos dozės, suleistos persirgusiam asmeniui, kaip numatyta pagal valstybės narės taikomą skiepijimo protokolą. Vėliau, po pirmos stiprinamosios dozės suleistos dozės (X) nurodomos taip: (2+X)/(1) > 1 (pvz., 3/1);
                        
                     
                           —
                        
                        
                           3/3 reiškia, kad stiprinamoji dozė suleista po pirminio skiepijimo kurso dviejų dozių vakcina. Vėliau, po pirmos stiprinamosios dozės suleistos dozės (X) nurodomos taip: (3+X)/(3+X) = 1 (pvz., 4/4).
                        
                     Šiame skirsnyje nustatytas kodavimo taisykles valstybės narės įgyvendina iki 2022 m. vasario 1 d.
               Valstybės narės automatiškai arba atitinkamų asmenų prašymu pakartotinai išduoda pažymėjimus, kuriuose paskiepijimas stiprinamąja doze po pirminio skiepijimo vienos dozės vakcina kurso koduojamas taip, kad jo nebūtų galima atskirti nuo pirminio skiepijimo kurso užbaigimo.
               Šiame priede nuorodos į „stiprinamąsias dozes“ turėtų būti suprantamos kaip apimančios ir papildomas dozes, skiriamas siekiant geriau apsaugoti asmenis, kurių imuninis atsakas užbaigus standartinį pirminio skiepijimo kursą buvo nepakankamas. Laikydamosi Reglamentu (ES) 2021/953 nustatytos teisinės sistemos valstybės narės gali imtis priemonių, kad atsižvelgtų į pažeidžiamų grupių, kurioms papildomos dozės gali būti skiriamos prioriteto tvarka, padėtį. Pavyzdžiui, jei valstybė narė nusprendžia papildomomis dozėmis skiepyti tik konkrečius gyventojų pogrupius, ji, vadovaudamasi Reglamento (ES) 2021/953 5 straipsnio 1 dalimi, gali pasirinkti išduoti skiepijimo pažymėjimus, kuriuose nurodomos šios papildomos dozės, tik pagal prašymą, o ne automatiškai. Jei imamasi tokių priemonių, valstybės narės atitinkamai informuoja susijusius asmenis ir taip pat praneša jiems, kad jie gali toliau naudotis pažymėjimu, gautu užbaigus standartinį pirminio skiepijimo kursą.“